b"\n_START_ARTICLE_\nSanta Eul\xc3\xa0lia (pailebot 1919)\n_START_SECTION_\nHist\xc3\xb2ria\n_START_PARAGRAPH_\nL'any 1918, l'armador Pascual Flores Benavent va ordenar construir dos pailebots id\xc3\xa8ntics de tres pals a les drassanes Mar\xc3\xad de Torrevella que va batejar amb els noms dels seus fills, Carmen Flores i Pascual Flores. El veler Carmen Flores (avui Santa Eul\xc3\xa0lia) va ser avarat el gener de 1919 i es va dedicar al transport de cereals, fusta, sal i minerals principalment._NEWLINE_Entre els anys 1919 i 1927 va navegar pel Mediterrani i tamb\xc3\xa9 va creuar l'oce\xc3\xa0 Atl\xc3\xa0ntic en dues ocasions amb dest\xc3\xad a l'illa de Cuba._NEWLINE_El juliol del 1928 l'armador mallorqu\xc3\xad Jaume Oliver el transform\xc3\xa0 traient el pal de mitjana i afegint-li motor per convertir-lo en un motoveler de dos pals. L'any 1931 la nau adopt\xc3\xa0 el nom Puerto de Palma i es va dedicar a fer mercat negre entre Barcelona i les Balears, fins que fou decomissada per contraban._NEWLINE_Despr\xc3\xa9s, sota el nom Cala San Vicen\xc3\xa7, la Naviera Mallorquina el va utilitzar com a paquebot per al transport de passatgers i c\xc3\xa0rrega durant gaireb\xc3\xa9 40 anys. El 1973 l'empresa Sayremar l'adquir\xc3\xad i el 1975 el va modernitzar sota el nou nom de Sayremar Uno per tal fer-ne un vaixell auxiliar en treballs submarins i de salvament._NEWLINE_En aquesta darrera \xc3\xa8poca, l'any 1997, fou adquirit pel Museu Mar\xc3\xadtim de Barcelona per iniciar el proc\xc3\xa9s de restauraci\xc3\xb3, reconstrucci\xc3\xb3 i habilitaci\xc3\xb3 del pailebot com a vaixell operatiu, conservant  tot all\xc3\xb2 que fou possible i fent de nou algunes parts com l'arboradura i l'eix\xc3\xa0rcia. Aquest cop va rebre el nom definitiu de Santa Eul\xc3\xa0lia._NEWLINE_Actualment \xc3\xa9s el vaixell ins\xc3\xadgnia del Museu Mar\xc3\xadtim de Barcelona i un recurs per programes educatius i activitats pedag\xc3\xb2giques i ciutadanes relacionades amb el mar. El 28 de juny de 2011 va ser declarat pel Govern de la Generalitat de Catalunya B\xc3\xa9 Cultural d'Inter\xc3\xa8s Nacional (BCIN)."